## L’IVCR+i inicia la restauració de llibres i documents del segle XVI de l’Arxiu Històric Municipal de Gandia

*** L’alt grau de descomposició del paper feia perillar esta documentació
* Esta intervenció permetrà que les obres puguen tornar a ser consultades**

L’Institut Valencià de Conservació, Restauració i Investigació (IVCR+i), dependent de la Conselleria d’Educació, Cultura, Universitats i Ocupació, ha iniciat la restauració de diversos documents manuscrits del segle XVI procedents de l’Arxiu Històric Municipal de Gandia, de gran interés per al coneixement de la història de la ciutat ducal.

Les obres sobre les quals s’està intervenint són un *Llibre racional* (1516-1528), un llibre de *Manual del Consell* (de 1520-1523 i de 1532-1533), així com *Cartes i Ordres* de 1523-1589 i 1590-1598 de molt diversa índole.

Tots estos textos presenten un alt grau de descomposició del paper, la qual cosa feia perillar la supervivència d’esta important documentació i amb això perdre part de la història d’esta localitat.

La seua restauració permetrà no solament la conservació d’esta documentació, sinó també que puga tornar a ser consultada i estudiada per les generacions futures.

En concret, el *Llibre racional* és un document en el qual es registraven les còngrues o rendes mínimes que corresponien a cada ofici eclesiàstic o civil. La seua enquadernació de tipus cartera, en pergamí, tenia una decoració en aspa en els reforços en pell del llom i en la solapa, de la qual queden pocs vestigis, igual que la corretja de cuir amb sivella del tancament.

Este volum conservat en l’Arxiu Històric de Gandia va estar afectat per humitats que van danyar el document, fet que va provocar l’encongiment de l’enquadernació, que havia perdut la seua funció, així com deformacions i degradació de la cel·lulosa i les tintes, la qual cosa feia necessària la intervenció.

D’altra banda, el *Manual del Consell* arreplega els acords de l’antic Consell de la ciutat. Estan escrits en negra ferrogàl·lica sobre paper artesanal i l’enquadernació és de pergamí.

El cos del document presenta alteracions químiques i bioquímiques tant del paper com de les tintes per oxidació i hidròlisi àcida, que provoquen fragments, trencaments i en alguns casos fins a la mateixa descomposició del paper, la qual cosa motivava una intervenció de l’obra per a la seua perdurabilitat.

Pel que respecta a les *Cartes i Ordres* estan escrites amb lletra humanística a tinta sobre paper artesanal, i van ser recopilades per l’arxiver Joaquín Llinares en 1793 en un únic volum, amb enquadernació semiflexible de pergamí amb cintes de tancament.

Estos documents presenten alteracions per oxidació del component ferrós de les tintes, que en alguns casos ha arribat a perforar i provocar pèrdues en la caixa d’escriptura.

A més, el fet de ser un compendi de diferents missives i que cada una tinga una grandària i format distint ha provocat durant el seu ús i manipulació fractures, plecs i pèrdues de suport. Per la seua part, l’enquadernació està retreta per la tensió i cristal·lització de la cua animal que força tota l’estructura.

Fecha: 30/07/2024